钦定古今图书集成/明伦汇编/官常典/第185卷 > 牟融
## 钦定古今图书集成/明伦汇编/官常典/第185卷 > 牟融

按《后汉书》本传：“融字子优，北海安丘人也。少博学，以
《大夏侯尚书》教授，门徒数百人，名称州里。以司徒茂
才为丰令，视事三年，县无狱讼，为州郡最。司徒范迁
荐融忠正公方，经行纯备，宜在本朝，并上其理状。永
平五年，入代鲍昱为司隶校尉，多所举正，百僚敬惮
之。八年，代包咸为大鸿胪，十一年，代鲑阳鸿为大司”
农。是时，显宗方勤万机，公卿数朝会，每辄延谋政事，
判折狱讼。融经明才高，善论议，朝廷皆服其能。帝数
嗟叹，以为才堪宰相。明年，代伏恭为司空，举动方重，
甚得大臣节。肃宗即位，以融先朝名臣，代赵憙为太
尉，与憙参录尚书事。建初四年，薨，车驾亲临其丧。时
融长子麟归乡里，帝以其馀子幼弱，敕太尉、掾史教
其威仪进止赠赗，恩宠笃密焉。又赐冢茔地于显节
陵下，除麟为郎。